Αγαπητή Ελένη,
Περάσαμε με την οικογένειά μου ένα τετραήμερο μοναδικό.
Μέσα στις ακραίες εξωτερικές συνθήκες υψηλών θερμοκρασιών και στην αφάνταστη ταλαιπωρία που συνεπάγονταν οι εξωτερικές υποχρεώσεις μας που γνωρίζεις, το σπίτι σου απετέλεσε μία μοναδική όαση χαλαρότητας, ηρεμίας, ξεκούρασης, ψυχικής αποφόρτισης και πλήρους ανάκτησης δυνάμεων για την αντιμετώπιση των αυξημένων υποχρεώσεων της επόμενης ημέρας.
Δεν είναι δεδομένο ότι η παροχή ενός κλιματιστικού συνεπάγεται, πάντα άριστο αποτέλεσμα. Όλοι έχουμε κάποιες πολύ κακές εμπειρίες σε αυτόν τον τομέα από ξενοδοχεία ή δωμάτια, όπου μία εσωτερική μονάδα παίζει τον ρόλο ότι "υπάρχει και ένα κλιματιστικό" για τα μάτια. Που, ή δεν το λειτουργείς και λυώνεις σαν το κεράκι, ή το λειτουργείς και σε ετοιμάζουν για έκθεμα στην έκθεση γλυπτών πάγου του Βορείου Πόλου.
Όμως στο δικό σου σπίτι, όλα αυτά είναι άγνωστα, αφού ο κλιματισμός του χώρου ευρίσκεται σε υψηλότατο επίπεδο και σε ιδανικότατη απόδοση και - κυρίως - θέση.
Το μινιμαλιστικό ανάλαφρο περιβάλλον του σπιτιού, η σοφή επιλογή από εσένα της επίπλωσης, χωρίς περιττά στοιχεία ή υπερβολές, χωρίς εκείνα τα ογκώδη σκούρα έπιπλα, που νοιώθεις ότι σε "πνίγουν" και σου δημιουργούν ασφυξία, το απίστευτο και ανεμπόδιστο φώς, που "λούζει" κυριολεκτικά όλους τους χώρους του υπέροχου σπιτιού σου, μόλις ανοίγεις τα βλέφαρα, σου δίνει όλη την απαραίτητη ενέργεια, για να αντιμετωπίσεις οποιαδήποτε εξωτερική καταπόνηση.
Αυτό που αντιλαμβάνεσαι, είναι να κυκλοφορεί διάχυτη μέσα στον χώρο μία πλούσια θετική ενέργεια, που σε αγκαλιάζει, και που προφανώς προέρχεται όχι μόνον από τον χώρο, αλλά και από εσένα την ίδια. Από το ανεπιτήδευτο χαμόγελο, την ευγένεια, την αμέριστη συνδρομή σε κάθε τί που χρειαστήκαμε. Από την εξαίρετη υποδοχή, από τα υπέροχα φρέσκα φρούτα που μας περίμεναν, από το παγωμένο κρασί και τον δροσερό χυμό, τον καφέ εσπρέσο, και όλα τα υπόλοιπα που βρήκαμε έτοιμα.
Και δεν έχει καμμία απολύτως σημασία, εάν θα χρησιμοποιήσει κανείς κάποια από όλα αυτά που εσύ με τόση ευγένεια προσέφερες.
Έχει όμως τεράστια αξία η πρόθεσή σου και η διάθεσή σου να τα προσφέρεις.
Το σπίτι σου ήταν αστραφτερά πεντακάθαρο, η γειτονιά καταπληκτική και η θέση του μοναδική, αφού σε ελάχιστα λεπτά μπορείς να βρεθείς στο κέντρο.
Σούπερ μάρκετ, καφετέριες, φούρνοι, μανάβικα, φαρμακεία και κάθε λογής καταστήματα στα δύο λεπτά.
Βενζινάδικα αμέτρητα.
Ακόμη και συνεργείο αλλά και ηλεκτρολογείο αυτοκινήτων στα πόδια σου ακριβώς, στην πιθανή περίπτωση που κάποιος τύχει να αντιμετωπίσει αναπάντεχο μηχανικό ή άλλο πρόβλημα.
Το επαγγελματικότατο πλυντήριο στα τριακόσια μέτρα, απαλλάσσει το φιλότιμο αυτοκινητάκι σου από τα αδυσώπητα μυγάρια και έντομα - χαλκομανίες του παρπρίζ και της μάσκας.
Αγαπητή μου Ελένη
Θα ήθελα τόσο εγώ, όσο και η υπόλοιπη οικογένειά μου, να σε ευχαριστήσουμε θερμά για την υπέροχη φιλοξενία, για την φιλικότατη επαφή που είχαμε και για όλα όσα κερδίσαμε για την ευόδωση του σκοπού μας μένοντας στο σπίτι σου, αφού συνέβαλε πραγματικά και με τον τρόπο του στην επιτυχία.
Ειλικρινά, δεν νοιώθουμε ότι "επιστρέψαμε στο σπίτι μας", αλλά ότι φύγαμε από το σπίτι μας και ήρθαμε στο σπίτι μας.
Από πλευράς μας, κάθε νέα μετάβαση για το μέλλον στην Θεσσαλονίκη, αυτήν την αίσθηση θα έχει.
Εύχομαι όσοι περάσουν από αυτό το σπίτι, να το σεβαστούν και να το παραδώσουν όπως ακριβώς το παρέλαβαν.